**Szám: MT/ /2020**

**Indokolás**

**a helyi gyermekvédelmi rendelet módosításához**

A rendelet bevezetője a jogalkotási jogszabályok figyelembe vételével tartalmazza a jogalkotói felhatalmazás feltüntetését, valamint a felhatalmazást adó jogszabály pontos megjelölését. Tekintettel arra, hogy a gyermekétkeztetést Mátraterenye és Mátranovák önkormányzata a Mátrai Önkormányzati Társulásban látják el, az intézményi térítési díj rendeleti szabályozására a székhelytelepülés jogosult a társulási megállapodásban adott felhatalmazás alapján. Ugyanakkor a társult településnek a megalkotott rendelet tartalmához is hozzá kell járulnia, amelyről a társult település határozatot hoz. Erre az eljárásra a rendelet-tervezet bevezetője a jogszabályi előírásoknak megfelelően utal.

1. §

A rendelet első szakasza az alaprendelet 1. számú mellékletében rögzített térítési díjakat módosítja.

1. §

A második szakasz rendelkezik a rendelet hatálybalépéséről, mely ezesetben 2021. január 1. napja. Tekintettel arra, hogy itt az intézményi térítési díj emelkedésével nőhetnek az ellátottak terhei, a kihirdetés és hatálybalépés közti időszak esetében a jogszabályban előírt harminc nap érvényesülni fog. Ez az időszak elegendő lesz arra is, hogy a gyermekek szülei írásban kapjanak előzetes értesítést a térítési díj módosításáról.

**Hatásvizsgálat**

1. *Társadalmi, gazdasági, költségvetési hatás*

A gyermekétkeztetés, mint kötelező feladat jelentős helyet foglal el az önkormányzatok feladatai sorában, módja, milyensége fontos a településen élő családok számára is. A gyermekétkeztetés ma már nem csak a bölcsődei,óvodai, általános iskolai - legtöbbször napi háromszori - étkezést takarja, hanem az intézményi szünetekben ( őszi, tavaszi, nyári) nyújtott ellátást is.

Látható, hogy a gyermekétkeztetés széleskörű szolgáltatást ölel át, és hogy a gyermekeken keresztül sok családban jelen van ez a szolgáltatás.

Az étkeztetés intézményi térítési díjában csak a nyersanyagköltéség érvényesíthető, a rezsielemek nem. A nyersanyagárváltozások azonban időnként rákényszerítik az önkormányzatot, hogy azt az intézményi térítési díjban érvényesítse, azaz az önkormányzat irányába érvényesülő szolgáltatási áremelkedést meghatározott mértékben tovább hárítsa.

Az intézményi térítési díj alapján képzett személyi térítési díjak ettől eltérhetnek, ugyanis a különböző kedvezmények ( pl. hátrányos helyzet, háromgyermekes családok) a személyi térítési díjban érvényesíthetőek.

1. *Környezeti, egészségügyi következmények*

Ezekre a szempontokra nincs közvetlen hatással az intézményi térítési díj szabályozása.

1. *Adminisztratív terhek, hatások*

Az intézményi térítési díj módosítása a személyi térítési díjak felülvizsgálatát vonja maga után, ezzel adminisztratív terhet róva az önkormányzati hivatalra. Az ellátottak adminisztratív terhei nem nőnek jelentős mértékben.

1. *A rendeletalkotás szükségessége, elmaradásának következményei*

A rendeletalkotás elmaradása esetén az önkormányzat nem tudja továbbhárítani az étkeztetéshez kapcsolódó költségei növekedésének bizonyos részét sem, ezzel működési zavar, forráshiány léphet fel.

1. *A jogszabály alkalmazásához szükséges személyi, szervezeti, tárgyi és pénzügyi feltételek*

A jogszabály alkalmazásához szükséges személyi, tárgyi és pénzügyi feltételek a közös hivatalnál és a társult önkormányzatoknál rendelkezésre állnak.

Mátraterenye, 2020.